b'\n_START_ARTICLE_\nFretti\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nUrokset ovat yleens\xc3\xa4 naaraita hieman suurempia, ja uroksen p\xc3\xa4\xc3\xa4 ja vartalo ovat selv\xc3\xa4sti leve\xc3\xa4mpi\xc3\xa4. Ilman h\xc3\xa4nt\xc3\xa4\xc3\xa4 naaraan pituus on noin 33\xe2\x80\x9335\xc2\xa0cm ja uroksen yleens\xc3\xa4 38\xe2\x80\x9340\xc2\xa0cm. H\xc3\xa4nt\xc3\xa4 on noin 7\xe2\x80\x9310\xc2\xa0cm pitk\xc3\xa4._NEWLINE_Tyypillinen naarasfretti painaa noin 0,5\xe2\x80\x931,2\xc2\xa0kg. Kastroidut urokset ovat normaalisti 0,9\xe2\x80\x931,6\xc2\xa0kg, mutta leikkaamattomat urokset voivat painaa jopa 1,8\xe2\x80\x932,7\xc2\xa0kg tai enemm\xc3\xa4n.\n_START_SECTION_\nElinkaari\n_START_PARAGRAPH_\nFretit el\xc3\xa4v\xc3\xa4t keskim\xc3\xa4\xc3\xa4rin 7\xe2\x80\x9310-vuotiaiksi, ja joidenkin frettien tiedet\xc3\xa4\xc3\xa4n el\xc3\xa4neen jopa 13-vuotiaiksi. Fretti kehittyy t\xc3\xa4ysikasvuiseksi noin vuodessa, ja sukukypsi\xc3\xa4 ne ovat puolivuotiaina. Keski-ik\xc3\xa4isiksi frettej\xc3\xa4 voidaan alkaa kutsua 4\xe2\x80\x935 vuoden i\xc3\xa4ss\xc3\xa4. Vanhoina, eli 6\xe2\x80\x9310 vuoden i\xc3\xa4ss\xc3\xa4, ne alkavat laihtua, hidastaa vauhtiaan ja altistuvat heikent\xc3\xa4ville sairauksille.\n_START_SECTION_\nHaju\n_START_PARAGRAPH_\nOminaistuoksun lis\xc3\xa4ksi fretin oleskeluhuoneessa hajua aiheuttaa kissanhiekkalaatikko puhdistusten v\xc3\xa4lill\xc3\xa4.\n_START_SECTION_\nAllergia\n_START_PARAGRAPH_\nFretti on hyvin v\xc3\xa4h\xc3\xa4n allergisoiva el\xc3\xa4in. Ihminen, joka on allerginen esimerkiksi kissoille ja koirille, ei v\xc3\xa4ltt\xc3\xa4m\xc3\xa4tt\xc3\xa4 saa mit\xc3\xa4\xc3\xa4n oireita fretist\xc3\xa4. Frettiallergia on kuitenkin mahdollinen, vaikka muita el\xc3\xa4inallergioita ei olisikaan. Se, allergisoiko fretti, riippuu ihmisest\xc3\xa4 ja frettiyksil\xc3\xb6st\xc3\xa4. Toinen yksil\xc3\xb6 voi aiheuttaa oireita, kun taas toinen ei ollenkaan. Koiraat allergisoivat yleens\xc3\xa4 naaraita enemm\xc3\xa4n. Fretin vaihtaessa kotia sen luottamus ihmisiin k\xc3\xa4rsii, joten on suositeltavaa tarkastaa oma herkkyys ennen oman fretin hankintaa.\n_START_SECTION_\nTerveys\n_START_PARAGRAPH_\nFretit ovat alttiita monille vakaville sairauksille ja sy\xc3\xb6p\xc3\xa4taudeille. T\xc3\xa4m\xc3\xa4 johtuu l\xc3\xa4hinn\xc3\xa4 niiden pienuudesta sek\xc3\xa4 nopeasta aineenvaihdunnasta. Pienen koon vuoksi nestevajaus ja vastaavat elimist\xc3\xb6n tasapainon h\xc3\xa4iri\xc3\xb6t voivat koitua herk\xc3\xa4sti fretin kohtaloksi. Jos fretti selvi\xc3\xa4\xc3\xa4 yli viisivuotiaaksi, sairastumisen todenn\xc3\xa4k\xc3\xb6isyys on pieni._NEWLINE_Fretti lis\xc3\xa4\xc3\xa4ntyy melko helposti vankeudessa ja lemmikkioloissa ymp\xc3\xa4ri vuoden. Pikkurillin kokoisia, karvattomia poikasia syntyy 6\xe2\x80\x9315, mutta yleens\xc3\xa4 ainakin yksi poikasista kuolee emon maidon riitt\xc3\xa4m\xc3\xa4tt\xc3\xb6myyden takia. Joskus emo saattaa my\xc3\xb6s itse surmata poikasia. 5\xe2\x80\x938 poikasen poikueissa poikaskuolleisuus on v\xc3\xa4h\xc3\xa4isemp\xc3\xa4\xc3\xa4 kuin yli 10 poikasen pesueissa. Fretinpoikanen luovutetaan 8\xe2\x80\x9310 viikon i\xc3\xa4ss\xc3\xa4. Poikasen sosiaalistumisen kannalta useimmat fretinpoikaset luovutetaan vasta yhdeks\xc3\xa4n viikon i\xc3\xa4ss\xc3\xa4.\n_START_SECTION_\nFretti lemmikkin\xc3\xa4\n_START_PARAGRAPH_\nFrettej\xc3\xa4 on Suomessa arviolta 1\xc2\xa0000\xe2\x80\x931\xc2\xa0500 yksil\xc3\xb6\xc3\xa4. Yhdysvalloissa fretin pit\xc3\xa4minen on sallittu kaikissa osavaltiossa paitsi Kaliforniassa sek\xc3\xa4 Havaijilla._NEWLINE_Loppuvuodesta 2009 Helsingin kaupunki alkoi maksaa frettien omistajille palkkioita siit\xc3\xa4, ett\xc3\xa4 n\xc3\xa4m\xc3\xa4 tuovat lemmikkins\xc3\xa4 pyydyst\xc3\xa4m\xc3\xa4\xc3\xa4n niin sanottuja citykaneja. Kokeiluja kesyhillereill\xc3\xa4 oli tehty jo edellisen\xc3\xa4 talvena. My\xc3\xb6s muut villiintyneist\xc3\xa4 kaneista k\xc3\xa4rsiv\xc3\xa4t suomalaiskaupungit harkitsevat citykanien pyydyst\xc3\xa4mist\xc3\xa4 frettien avulla.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nLuonteeltaan fretti on hyvin utelias, vilkas ja seurallinen. Se nukkuu vuorokaudessa 16\xe2\x80\x9318 tuntia, ja on vilkkaimmillaan aamulla ja illalla. Hereill\xc3\xa4 ollessaan fretti tutkii ymp\xc3\xa4rist\xc3\xb6\xc3\xa4\xc3\xa4n, ja toisin kuin yksin\xc3\xa4isyyteen vet\xc3\xa4ytyv\xc3\xa4t hillerit, fretit vaativat ihmisten tai toisten frettien seuraa. Fretit saadaan opetettua hyvin sis\xc3\xa4siisteiksi, jolloin ne voivat k\xc3\xa4ytt\xc3\xa4\xc3\xa4 kissoille tarkoitettua hiekkalaatikkoa.\n_START_SECTION_\nKoulutus\n_START_PARAGRAPH_\nFretin lajityypilliseen k\xc3\xa4ytt\xc3\xa4ytymiseen on paneuduttava huolellisesti, mik\xc3\xa4li siit\xc3\xa4 halutaan saada kesy. Fretin voi hankkia my\xc3\xb6s lapsille, mutta vanhempienkin pit\xc3\xa4\xc3\xa4 olla valmiita hoitamaan ja kouluttamaan sit\xc3\xa4. Kouluttaminen on vaikeampaa kuin kissan tai koiran kouluttaminen ja vie enemm\xc3\xa4n aikaa. Kaikkialla maailmassa lemmikkifretin jalostukseen k\xc3\xa4ytet\xc3\xa4\xc3\xa4n kesyj\xc3\xa4 frettej\xc3\xa4, villihillereit\xc3\xa4, tarhahillereit\xc3\xa4 sek\xc3\xa4 n\xc3\xa4iden yhdistelmi\xc3\xa4. Suomessakin myyt\xc3\xa4vist\xc3\xa4 freteist\xc3\xa4 l\xc3\xb6ytyy paljon tarhahilleritaustaisia sek\xc3\xa4 villihilleritaustaisia yksil\xc3\xb6it\xc3\xa4. Taustastaan riippumatta nuori fretti tulee kokeilemaan rajojaan puremalla kasvattajiaan, uusia omistajiaan ja viel\xc3\xa4 vanhempanakin (monesti) vieraita. T\xc3\xa4st\xc3\xa4 ominaisuudesta p\xc3\xa4\xc3\xa4st\xc3\xa4\xc3\xa4n yleens\xc3\xa4 eroon tai se saadaan rajoitettua "nipistyksen" vertaiseksi asiantuntevalla koulutuksella. Koulutus puremattomaksi kest\xc3\xa4\xc3\xa4 yksil\xc3\xb6st\xc3\xa4 riippuen muutamasta viikosta vuosiin. Hybrideist\xc3\xa4 (villihillerin ja fretin yhdistelm\xc3\xa4t) ja hybriditaustaisista yksil\xc3\xb6ist\xc3\xa4 ei puruherkkyytt\xc3\xa4 v\xc3\xa4ltt\xc3\xa4m\xc3\xa4tt\xc3\xa4 saada pois, ja n\xc3\xa4m\xc3\xa4 yksil\xc3\xb6t vaativat erityisj\xc3\xa4rjestelyj\xc3\xa4 my\xc3\xb6s tilan ja virikkeiden suhteen.\n_START_SECTION_\nFretit Suomessa\n_START_PARAGRAPH_\nSuomessa arvioidaan olevan noin 1000-2000 lemmikkiyksil\xc3\xb6\xc3\xa4. _NEWLINE_Suomessa on useita kasvattajayhdistyksi\xc3\xa4, jotka rekister\xc3\xb6iv\xc3\xa4t frettej\xc3\xa4 ja pit\xc3\xa4v\xc3\xa4t listaa kasvattajista'